袁姬哀辭
作者：柳開
朝代：宋

paragraphs: 彼美袁姬兮，柔芳懿懿。
瑶沈蕣瘁兮，追惟弗洎。
陰質弱卑兮，資陽望貴。
壽康攸遂兮，夭愆所利。
北塞南荒兮，偕行萬里。
寧期不修兮，溘然而逝。
奔服勤劬兮，喪爾母子。
恫毒我懷兮，摧傷骨髓。
高旻孔仁兮，皇適予委。
明知有生兮，亦必有死。
無如奈何兮，情思岡已。
倏焉胡往兮，音容莫寄。
餘玩遺香兮，忍孰爲視。
桂山嶄嶄兮，翠攢若指。
曷能可忘兮，我心於此。
西流之日兮，東流之水。
瞬息一去兮，終天遠矣。